Syyte poikaystävän murhan yrityksestä raukeaa, koska 22-vuotias nainen menehtyi ennen tuomion antamista.

Kihlakunnansyyttäjä Tapio Mäkinen vahvistaa, että poikaystävänsä myrkyttämisestä ja puukotuksesta epäilty 22-vuotias nainen on kuollut kesken oikeudenkäynnin.

– Kuoleman johdosta syyte raukeaa, eikä se tule enää oikeuslaitoksen käsittelyyn, Mäkinen kertoo.

Espoon käräjäoikeus oli määrännyt naisen mielentilatutkimukseen maaliskuussa. Tutkimuksen tekeminen oli yhä kesken, kun nainen kuoli. IS:n tietojen mukaan hän menehtyi 6. kesäkuuta Tampereen yliopistollisessa keskussairaalassa.

Syyttäjä tai käräjäoikeus eivät perjantaina kuitenkaan tienneet varmuudella, oliko nainen kuollessaan vankila- vai terveysviranomaisten vastuulla.

Poikaystävänsä murhan yrityksestä syytetty vieressään asianajaja Rolle Bergholm Espoon käräjäoikeudessa 2. maaliskuuta 2016.­

RIKOSJUTUN käsittely oikeudessa joka tapauksessa päättyy tähän. Syyttäjä oli vaatinut käräjäoikeudessa naiselle rangaistusta murhan yrityksestä ja pahoinpitelystä, jotka tapahtuivat joulukuussa 2015.

Käräjäoikeus ei ottanut maaliskuisessa välituomiossaan vielä kantaa rikosnimikkeisiin, mutta totesi naisen syylliseksi ja passitti hänet mielentilatutkimukseen. Käräjäoikeuden mukaan nainen oli antanut poikaystävälleen huumaamistarkoituksessa teejuomaan liotettua unilääkettä.

Sen jälkeen nainen oli käynyt lääkkeestä tokkuraisen miehen kimppuun keittiöveitsen kanssa. Hän löi miestä veitsellä 19 kertaa yläselkään, niskaan ja hartioihin. Uhrilta oli lähteä henki.

Syyttäjän mukaan teon motiiveja olivat mustasukkaisuus ja kosto siitä, että tämä oli lähtemässä parisuhteesta. Alkoholilla ei ollut osuutta tapahtumiin. Syytetyllä naisella ei ollut rikostaustaa. Hän oli opiskellut kaupallista alaa ja kävi tekoaikaan töissä.